钦定古今图书集成/历象汇编/岁功典/第105卷 > 《礼记》 > 玉藻
## 钦定古今图书集成/历象汇编/岁功典/第105卷 > 《礼记》 > 玉藻

天子元端而听朔于南门之外。

〈陈注〉《听朔》者，听月朔之事也。“南门”，国门也。〈大全〉方氏曰：“听朔亦元冕者，敬朔事如祭故也。日月合于朔，阴阳交于南，故听朔于南门之外，即明堂是也。必曰门之外者，亦犹迎气之于郊欤。”

朔月大牢。

〈陈注〉《朔月》，月朔也。〈大全〉严陵方氏曰：“朔月大牢，则所以为丰俭之节，且重朔故也。”

《皮弁》以听朔于太庙。

〈陈注〉方氏曰：“天子听朔于南门，示受之于天；诸侯听朔于太庙，示受之于祖，原其所自也。”〈大全〉刘氏曰：“天子听朔于明堂，而颁其正朔于天下，诸侯受而藏诸太庙。每月之吉，则以饩羊告朔，祭于太庙，因而听其月朔之政，则服皮弁焉。”

朔月少牢，五俎四簋。

〈陈注〉常食二簋，月朔则四簋也。〈大全〉严陵方氏曰：“朔月《少牢》，固以降天子，亦以无故不杀牛故也。俎以荐鱼肉，则天产也，故用阳数之奇。簋以盛黍稷，则地产也，故用阴数之偶。五俎四簋，则以朔月，故倍常也。”

朝服而朝，卒朔然后服之。

〈陈注〉听朔重于视朝。诸侯之朝服，元端素裳，而听朔则皮弁，故卒听朔之礼，然后服朝服而视朝也。